Broj: 711-I-294-Pp-61-22/23-04-17

Zagreb, 10. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković, kao predsjednice Povjerenstva te Tončice Božić, Aleksandre Jozić-ileković, Davorina Ivanjeka i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u** **predmetu obveznika Gašpara Begonje, općinskog načelnika Općine Privlaka**, na stručnom sastanku održanom 10. siječnja 2023., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Gašpara Begonje, općinskog načelnika Općine Privlaka, neće se pokrenuti, jer Povjerenstvo nije moglo provjeriti vjerodostojnost i osnovanost navoda prijave koji se odnose na navodnu prenamjenu zemljišta u građevinsko, njegovu nezakonitu prodaju i nezakoniti upis Općine kao vlasnika zemljišta, s obzirom da podnositelj prijave nakon što je pozvan da nadopuni svoju prijavu nije konkretizirao podatke o zemljištu te osobama koje se s obveznikom dovode u svezu.**

Obrazloženje

Dana 31. siječnja 2022. pod brojem 711-U-1667-Pp-61/22-01-3 zaprimljena je neanonimna prijava mogućeg sukoba interesa podnesena protiv obveznika Gašpara Begonje, općinskog načelnika Općine Privlaka, povodom koje se vodi predmet Pp-61/22. Prijava istog podnositelja protiv navedenog obveznika zaprimljena je i dana 15. travnja 2022. pod brojem 711-U-4221-Pp-61/22-02-3.

U navedenim prijavama se navodi da se na području Općine Privlaka provodi oduzimanje zemljišta u privatnom vlasništvu, koja se proglašava vlasništvom Općine i da se potom isto prodaje putem agencije u vlasništvu Nikice Begonje, predsjednika Općinskog vijeća Općine Privlaka, za kojeg se ujedno ističe da se bavi izgradnjom zgrada u Zadru i okolici, te da je otuđio zemljište u vlasništvu šumarije.

Nadalje se navodi da je Povjerenstvo omogućilo obvezniku prodaju zemljišta u vlasništvu njegova punca, te da je provedena prenamjena zemljišta u vlasništvu obveznika i članova njegove obitelji iz poljoprivrednog u građevinsko, kao i da je obveznik nepripadajuće zemljište prodao i potom izgradio staru kuću od punca, koju je renovirao u rustikalno građevinu za turizam.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je u ovome predmetu P-61/22 prijava zaprimljena i spis formiran nakon stupanja ZSSI/21 na snagu 25. prosinca 2021., postupak će se voditi sukladno odredbama ZSSI/21-a primjenom mjerodavne odredbe ZSSI/11-akoja je bila na snazi u trenutku kada su nastale činjenice i okolnosti koje su predmetom odlučivanje u kontekstu utvrđivanja zakonske odgovornosti obveznika u ovom predmetu, odnosno mjerodavne odredbe ZSSI/21-a ako se utvrdi da su činjenice i okolnosti nastale nakon njegova stupanja na snagu.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenoga Zakona, stoga je Gašpar Begonja povodom obnašanja dužnosti općinskog načelnika Općine Privlaka dužan pridržavati se odredbi ZSSI/21-a.

Imajući u vidu nedovoljnu konkretiziranost navoda prijave, Povjerenstvo je podnositelja dopisom Broj: 711-I-561-Pp-61/22-03-17 od 26. travnja 2022. pozivalo da navede podatke temeljem kojih se može identificirati zemljište u vlasništvu obveznika Gašpara Begonje, općinskog načelnika Općine Privlaka, koje je prenamijenjeno u građevinsko zemljište (broj čestice ili zk uloška ili drugi podatak), te da precizira njegovo srodstvo s osobama koje su vlasnici drugih zemljišta s promijenjenom namjenom.

Podnositelj je istim dopisom pozvan da navede tko su vlasnici zemljišta za koje iznosi da je nezakonito prodano od strane Općine, te druge njemu poznate okolnosti koje upućuju na moguću povredu odredbi ZSSI/11-a.

Uvidom u knjigu ulazne pošte Povjerenstva, utvrđeno je da podnositelj prijave nije precizirao okolnosti temeljem kojih bi Povjerenstvo moglo izvršiti provjeru njihove osnovanosti i vjerodostojnosti u kontekstu utvrđivanja obveznikove odgovornosti moguće povrede odredbi ZSSI/11-a ili ZSSI/21-a.

Člankom 2. stavkom 1. ZSSI/11-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa. Sukladno stavku 2. istog članka Zakona sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI/11-a propisano je da su povezane osobe u smislu tog Zakona članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI/11-a propisano je da je obveznicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U bitnome je istovjetno propisano i odredbama članka 2., članka 5. stavka 1. točke 6., te članka 7. točke c) ZSSI/21-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona.

S obzirom da predsjednik Općinskog vijeća Općine Privlaka nije obveznik u smislu članka 3. ZSSI/11-a, kao niti članka 3. ZSSI/21-a, kojima je određen krug obveznik istih Zakona, Povjerenstvo je navode predmetne prijave preispitivalo u odnosu na obveznika Gašpara Begonju povodom obnašanja dužnosti općinskog načelnika Općine Privlaka.

Obveznici ne mogu biti objektivni i nepristrani kada bi koristili ovlasti koje imaju kako bi za sebe ili članove svojih obitelji, odnosno druge s njima povezane osobe, postigli određenu korist, jer bi tada na njih utjecali privatni interesi.

Međutim, podnositelj prijave nije konkretizirao okolnosti iz kojih bi se mogli utvrditi podaci o zemljištu u njegovom vlasništvu ili članova njegova obitelji za koje se u prijavi navodi da je bilo prenamijenjeno u građevinsko zemljište, niti je precizirao tko bi bile druge osobe koje su vlasnici takvog zemljišta, odnosno nije naveo podatke o zemljištu za koje se ističe da bi bilo nezakonito prodano od strane obveznika, te na koje bi se Općina nezakonito upisala kao vlasnik.

Iz navedenog razloga Povjerenstvo nije moglo provjeriti osnovanost i vjerodostojnost zaprimljene prijave.

U odnosu na okolnost prodaje zemljišta u vlasništvu obveznikova punca Općini Privlaka, Povjerenstvo je na 156. sjednici, održanoj dana 27. siječnja 2022. povodom zahtjeva obveznika dalo mišljenje Broj: 711-I-1742-M-24/22-03-21 kojim mu se ukazuje da je sukladno članku 9. stavku 1. ZSSI/21-a, dužan okolnost da je potencijalni prodavatelj nekretnine k.č. ……. k.o. Privlaka, Općini Privlaka punac obveznika, deklarirati članovima Općinskog vijeća Općine Privlaka te članovima Povjerenstva za raspolaganje nekretninama, odnosno svim sudionicima u postupku kupoprodaje predmetne nekretnine te s istim okolnostima upoznati javnost objavom na internetskoj stranici Općine Privlaka, te da je dužan izuzeti se od predlaganja Općinskom vijeću Općine Privlaka donošenja odluke u vezi prodaje ove nekretnine te potpisivanja ugovora o kupoprodaji navedene nekretnine i za to ovlastiti drugu osobu.

Iz navedenog proizlazi da je obveznik prepoznao da se pod opisanim okolnostima nalazi u potencijalnim sukobu interesa kada je zatražio mišljenje Povjerenstva kako treba postupiti, pri čemu je ovu nekretninu po okončanom postupku trebala steći Općina Privlaka otkupom od obveznikova punca koji time prestaje biti njezin vlasnik, slijedom čega se tim pravnim poslom ne može postići da bi punac bio upisan kao njezin fiktivni vlasnik u svrhu prikrivanja stvarnog obveznikova vlasništva.

Slijedom navedenog, Povjerenstvo je odlučilo da se postupak protiv obveznika neće pokrenuti, te je odlučeno kao u izreci ovog zaključka.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Obvezniku Gašparu Begonji, osobnom dostavom

2. Podnositelju prijave, putem e-maila

3. Objava na internetskoj stranici po urednoj dostavi obvezniku

4. Pismohrana